Ek is bekommerd: Is dit sonde? - www.bybelkennis.co.za
by Mitch Kalp · 23/06/2013
An idle life and a holy heart is a contradiction. —Thomas Brooks
As God dan die gras van die veld, wat vandag daar is en môre verbrand word, so versier, hoeveel te meer sal Hy dan nie vir julle sorg nie, julle kleingelowiges? (Matteus 6:30).
Dit is snaaks dat ons as gelowiges vrywillig ons ewigheidsbestemming in Christus se hande plaas, maar soms weier om te glo dat Hy sal voorsien – wat ons gaan eet, drink en aantrek. Geloof moet tog ook vir die alledaagse en nie net die buitengewone geld nie.
Bekommernis is nie 'n nietige sonde nie, want dit bevraagteken God se liefde en integriteit. Bekommernis sê dat ons hemelse Vader onbetroubaar is – ons glo nie sy Woord of sy beloftes nie. Bekommernis is 'n teken dat ons deur ons omstandighede beheer word – deur ons eie beperkte perspektiewe en verstaan van dinge – en nie deur God se Woord nie.
Bekommernis is afbrekend en vernietigend, dit bevraagteken en beswadder God se Woord. As die gelowige nie elke dag tyd spandeer in God se Woord nie, vul die Satan die leemte en plant bekommernis in ons. En bekommernis druk God selfs verder in die periferie. Luister na Paulus se raad aan die Efesiërs: Ek bid dat Hy julle geestesoë so verhelder dat julle kan weet watter hoop sy roeping inhou, en watter rykdom daar is in die heerlike erfenis wat Hy vir gelowiges bestem het, en hoe geweldig groot sy krag is wat Hy uitoefen in ons wat glo (1:18 – 19).
Watter stelling maak jy as jy toelaat dat bekommernis jou reaksie op die onsekerhede van die lewe is? Besef jy wat die basis vir angs en bekommernis is? As jy dit weet, hoe sal dit jou bekommernisse beïnvloed?